Äs Kaffee-Beckli - scho dr'Ton,  s'gid äs Kaffee, ich komm ja schon.  Ob im Beckli, Glas, Chacheli - s'isch ä Begriff,  "äs Schwarzes" - Niwaldner-Länder-Gsiff.    Nimm doch ai nu, äs "Schwarzes",  mä hocked zämä, so passed's,  ob Crème, oder guäd Gstampfed's.  S'Kaffee im Glas oder im Beckli,  dr'zuä Brot und Mostbreckli,  das isch meh as Harmonie,  das isch ächti Länder-Läbes-Filosophie.    Äs Träsch, Zwätschgä, Chreyter, isch,  bin'ärä währschaftä Kaffeerundi, ufem Tisch,  hed ä a-regendä, bodäständigä Gui,  gid guäti Luinä und seid a jedem Dui.    So, und etz nämmer nu eis - zwei, drey,  dr'Kaffee-Chruäg, muäs lährä sey,  dr'Chrigu meind: "isch das äs Luggs",  und scho isch äs dunnä, i eim Fluggs.    Träsch, Kirsch, Chreyter, userä rächtä Gutterä,  kei Nasä, keis Gurgili, cha da pfutterä,  und s'Kaffee, steygd sältä i Chopf, jä nei,  scho ehnder, bim Eintä und Anderä, i d'Bei.    Aber nacherä churzä Kaffee-losä Nachtruäh,  hed Kaffeemaschinä, scho wieder z'tuä,  scho am Zmorgä, teend's  de äs'soo,  "bitte ä doppletä, Espresso!"  So wird's de gschlürfled, ganz stillä,  usem chleynä Beckli, diä gross Gillä.    Aber scho wieder, am Zneyni, ä Cappuccino,  dä Gnuss, diä Wehli - superfino!  Dä Duft i dr'Lungä,  dä Schuim uf dr'Zungä,  ä son'es Kaffee, etz und eister,  weckt alli Läbesgeister.    Und scho nach'em Zmittag,  wieder, Tag fir Tag,  ohni lang z'gspassä,  äs Cafe crème, i dr'Tassä.  Und scho, chund wieder ä  gsundi,  gmiätlichi, abendlichi Kaffeerundi.  Mannä und Fraiä, mid oder ohni Kaffee Deal,  Äs Läbä mit Kaffee, isch äs Läbesgfühl!